At hunden glefser mot folk kan skyldes alt mulig og det er vanskelig å anta noen årsak uten å ha sett et antall slike situasjoner med den aktuelle hunden selv. Ta kontakt med en hundekyndig i ditt nærområde for å få hjelp. Hunder vil alltid gi noen signaler på ubehag før de glefser, feks slikking på snuten, fravikende blikk, forsøk på å trekke seg unna eller rynking på nesa. Dette er tegn det er viktig å få med seg og ta hensyn til, slik at hunden kan få lov til å trekke seg unna før den føler behov for å glefse eller bite.  Knurring og glefsing skyldes ofte at hunden har smerter. Smerter kan gjøre at hunden blir mye mindre tolerant og tålmodig og mer «gretten». En full sjekk hos dyrlege (gjerne også kiropraktor/fysioterapeut) der man gjør igjennom kropp og tenner anbefales. Glefsing kan også skyldes ressursforsvar. Du kan gi hunden noe ekstra godt hver gang du nærmer deg hunden mens han/hun har en gjenstand/tyggebein el.l. Da vil hunden kanskje forstå at dere ikke er ute etter å ta noe fra ham, men tvert i mot gjøre at hunden synes det er hyggelig at dere er tett på mens han/hun har en gjenstand/mat o.l. Om glefsingen skjer i forbindelse med kosing, er det trolig smerte relatert, eller relatert til at hunden er lei/sliten og ønsker å være i fred. Gi hunden positiv oppmerksomhet og la hunden være i fred dersom den ønsker det, så vil den antagelig bli mer tolerant over tid. Opplever du glefsing som et problem bør du uansett ta kontakt med en hundetrener i ditt nærmiljø.